DEĊIŻJONI TAL-KUMMISSJONI
tal-14 ta' April 2009
dwar in-nuqqas ta’ inklużjoni ta’ ċerti sustanzi fl-Anness I, IA jew IB għad-Direttiva 98/8/KE tal-Parlament Ewropew u tal-Kunsill dwar it-tqegħid fis-suq tal-prodotti bijoċidali
(notifikata taħt id-dokument numru C(2009) 2566)
(Test b’relevanza għaż-ŻEE)
(2009/324/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (1), u b’mod partikolari t-tieni subparagrafu tal-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ 10 snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill dwar it-tqegħid fis-suq tal-prodotti bijoċidali (2) jistabbilixxi lista ta’ sustanzi attivi li għandhom jiġu vvalutati, bil-għan li possibbilment ikunu inklużi fl-Anness I, IA jew IB għad-Direttiva 98/8/KE.
(2)
Għal għadd ta’ kombinazzjonijiet ta’ sustanzi/prodotti inklużi f’dik il-lista, il-parteċipanti oriġinali waqfu jieħdu sehem fil-programm ta’ reviżjoni.
(3)
Konsegwentement, u skont l-Artikoli 11(2), 12(1) u 13(5) tar-Regolament (KE) Nru 1451/2007, il-Kummissjoni għarrfet lill-Istati Membri dwar dan. Dak it-tagħrif kien ukoll ippubblikat b’mezzi elettroniċi fl-14 ta’ Ġunju 2006.
(4)
Fil-perjodu ta’ tliet xhur minn dik il-pubblikazzjoni, l-ebda persuna jew Stat Membru ma indika(t) interess biex jassumi/tassumi r-rwol ta’ parteċipant għall-kombinazzjonijiet ta’ sustanzi/prodotti kkonċernati.
(5)
Id-Deċiżjoni tal-Kummissjoni 2007/794/KE (3) ffissat l-iskadenza l-ġdida tat-30 ta’ April 2008 għat-tressiq ta’ dossier komplut għal dawn il-kombinazzjonijiet ta’ sustanzi/prodotti.
(6)
Madankollu, matul dan il-perjodu ma wasal l-ebda dossier komplut għal uħud minn dawn il-kombinazzjonijiet ta’ sustanzi/prodotti.
(7)
Għalhekk, skont l-Artikoli 12(4) u 12(5) tar-Regolament (KE) Nru 1451/2007, is-sustanzi ma għandhomx jiġu inklużi għat-tipi ta’ prodotti kkonċernati fl-Annessi I, IA jew IB għad-Direttiva 98/8/KE.
(8)
Il-miżuri provduti f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DEĊIŻJONI:
Artikolu 1
Is-sustanzi indikati fl-Anness għal din id-Deċiżjoni ma għandhomx jiġu inklużi għat-tipi ta’ prodotti fl-Annessi I, IA jew IB għad-Direttiva 98/8/KE.
Artikolu 2
Għall-finijiet tal-Artikolu 4(2) tar-Regolament (KE) Nru 1451/2007, din id-Deċiżjoni għandha tapplika mill-1 ta’ Ġunju 2009.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 14 ta’ April 2009.